વળી, આવા નિમિત્તના શબ્દો જે તે દેશ, કાળ, સંજોગો, વ્યક્તિ, વિશિષ્ટ પ્રસંગ કે વાતાવરણ અને પરિસ્થિતિને અનુલક્ષીને હોય છે. દા.ત. કર્મકાંડ અને નિયમધર્મમાંથી કેટલાક ધર્મો અને નિયમો ત્રિકાળમાં સનાતન સત્યરૂપે હોય છે, જ્યારે કેટલાક દેશ, કાળ, સંજોગો, વ્યક્તિ પ્રમાણે બદલાય છે. તેથી કોઈક નિયમ અત્યારના સંજોગો પ્રમાણે યોગ્ય ન હોય તો તેનો અર્થ એ નથી કે શાસ્ત્રોમાં જે કંઈ છે તે બધું આવું જ અયોગ્ય-ખોટું છે. જેમ કે 'યજ્ઞોમાં હિંસા કરવી' આ વચન શાશ્વત સિદ્ધાંતરૂપે નથી પરંતુ એ વખતના હિંસાના સંકોચ નિમિત્તે લખાયેલ છે એમ સમજવું જોઈએ.